ସୁନ୍ଦରଗଡ଼(ବିଜୟ ବରୁଆ): ସୁନ୍ଦରଗଡ଼ ଜିଲ୍ଲା କିରେଇ ପଞ୍ଚାୟତର ନିଖୋଜ ଗାଁ ସାଥୀ ରମେଶ ସିଂଙ୍କୁ ଅତି ନୃଶଂସ ଭାବେ ହତ୍ୟା କରାଯାଇଥିବା ଅଭିଯୋଗ ହୋଇଛି। ତାଙ୍କର ଖଣ୍ଡବିଖଣ୍ଡିତ ମୃତଦେହ ବିଲ ଓ ପୋଖରୀରୁ ଉଦ୍ଧାର କରାଯାଇଛି।
ସକାଳ ପର୍ଯ୍ୟନ୍ତ ଘରକୁ ନଫେରିବାରୁ ଗୁରୁବାର ଦିନ ପରିବାର ଲୋକେ ଥାନାରେ ଏତଲା ଦେଇଥିଲେ। ଏହାପରେ ପୋଲିସ୍ ଖୋଜାଖୋଜି ଆରମ୍ଭ କରିଥିଲା। ଗତକାଲି ୧୦ ନମ୍ବର ରାଜ୍ୟ ରାଜପଥର ଟୋଲ୍ଗେଟ୍ ବାଇପାସ୍ ନିକଟ ଏକ ବିଲରୁ ରମେଶଙ୍କ କଟା ହାତ ଉଦ୍ଧାର କରାଯାଇଥିଲା। କଟା ହାତ ମିଳିବାର ଦୀର୍ଘ ୪ ଘଣ୍ଟା ପରେ ଭବାନୀପୁରରେ ନିର୍ମାଣାଧିନ ଶୀତଳଭଣ୍ଡାର ନିକଟ ଏକ ପୋଖରୀରେ ତାଙ୍କ ଶରୀର ଭାସୁଥିଲା। ହେଲେ ଶରୀରର ଗୋଡ଼, ହାତ ଓ ମୁଣ୍ଡ କିଛି ନଥିଲା। ବର୍ତ୍ତମାନ ସୁଦ୍ଧା ରମେଶଙ୍କର ଆଉ ଏକ ହାତ, ଗୋଡ଼ ଓ ମୁଣ୍ଡ ମିଳିପାରି ନାହିଁ।
ଘଟଣାସ୍ଥଳରେ ପହଞ୍ଚି ସୁନ୍ଦରଗଡ଼ ଏସ୍ପି ସାଗରିକା ନାଥ ଘଟଣାର ଅନୁଧ୍ୟାନ କରିଛନ୍ତି। ଗତକାଲି ଅଗ୍ନିଶମ ବାହିନୀ ଖୋଜାଖୋଜି ଆରମ୍ଭ କରିଥିଲେ। ତେବେ ରାତି ହୋଇଯିବାରୁ ବନ୍ଦ ରହିଥିବା ଖୋଜାଖୋଜି ଆଜି ପୁଣି ଚାଲିବ ବୋଲି ଜଣାପଡ଼ିଛି।
